**Pressemeddelelse:
KAJ-KALAS på Kulturhavnen: Kapsejladsen Øresund på Langs møder Fest på kajen

Lørdag d. 7. august er alle inviteret til gratis ’KAJ- KALAS’ på Kulturhavnen med dans, musik og fest under åben himmel. Tre store aktører på Kulturhavnen går nu sammen om at forene to begivenheder, der naturligt hører sammen: kapsejladsen Øresund på Langs og Kulturværftets sensommerfest Fest På Kajen. Det er M/S Museet for Søfart, Hal 16 og Kulturværftet, der med støtte fra Helsingør Kommune inviterer til KAJ-KALAS - en havnefest med glimt i øjet.**

Kapsejladsen for klassiske træbåde Øresund på Langs starter i Svanemøllebugten, og målet er Helsingør. Med skibe i havnen og koncert med livebands fra begge sider af Øresund - danske ’Expressen’ og sydsvenske ’Prebens Pågar’ - bliver KAJ-KALAS en vaskeægte havnefest med ægte sømænd og dans på kajen. De tre aktører på Kulturhavnen har længe ønsket at indgå i et festligt samarbejde.

*”Vi ville gerne skabe en havnefest med glimt i øjet, og blande det bedste fra Knejpefestivalen med den maritime stemning på Kulturhavnen. Takket være støtte fra Helsingør Kommunes kulturudvalg, kan vi nu invitere alle med til et gratis KAJ-KALAS på kajen, hvor musik, dans og smukke gamle skibe, viser at Helsingør er en kulturby, der tør blande gamle og nye genrer sammen til en folkefest for alle,” l*yder det fra parterne bag begivenheden; Kulturværftet, Hal 16 og M/S Museet for Søfart.

Folkefesten bliver for alvor sat i gang af to solide partybands, der forstår at skabe musikalsk eufori og den helt rigtige folkelige stemning. Først danske ’Expressen’ (tidl. Humørekspressen) med de fire bandmedlemmer; Pharfar, Klumben, Pewer og Chapper, der fra hver deres musikalske karriere har fundet sammen i kærlighed til rock, fest og usnobbet fællesskab. Bandet har tidligere besøgt Kulturhavnen med stor succes. Når ’Expressen’ har sat fart i festen, tager Sydsveriges populære liveband ’Prebens Pågar’ over. Et rigtigt danseband, der med musik i alle genrer, nok skal holde festen i gang. Denne koncert præsenteres i samarbejde med Hx festivalen, Helsingborg. Dagen derpå er der fortsat udsigt til smukke skibe i havnen, og fri adgang til snak over rælingen eller besøg på skibene.

**Program KAJ-KALAS lørdag d. 7. august:
Starten på kapsejladsen Øresund på Langs går ml. 09.30 – 10.00 fra Svanemøllebugten ud for Tuborg Havn i København. Distancen er ca. 18 sømil.
Fra cirka 15.00: Skibene begynder at ankomme til Helsingør.
Alle er velkomne til at gå ombord og se nærmere på bådene.
19.00 – 20.15: Ekspressen (DK). Tidligere kendt som Humørekspressen.
21.00 – 22.15: Prebens Pågar (SE)**

**Det er gratis at deltage i KAJ-KALAS**

 **  **For yderligere oplysninger eller interviews kontakt:
Kommunikationsansvarlig Siw Aldershvile Nielsen, san@mfs.dk Tlf.: 26 28 02 04